Je Huedes d’Esterno, chevaliers, faiz savoir à touz ces qui verront ces presantes lettres que je... recognois et di en verité que je tien et ai pris en fié et en chasement dou noble baron Jeham de Chalon, signour d’Arlay, toutes mes choses ci desoz escriptes, lesquex furent de mon propre alluef. Premieremant, Huguenin, d’Esterno, fil Frivolant, et ses doux freres, Villemin le Corvoisier, Richart et ses freres, Perrat le Juge, Lambert, son fil, Estevenin Dou Pont, la fome Hemmonim Dou Pont, Paris, son fil, l’Escotierres, Juliet, Estevenin, d’Ornens, le Bal Robert, le fil Adriem la Rampaude, Wachier, de Ruigney, Huguenim, son cousin, et touz lour mas et lour tenemant, et sex jornax de terre qui sient ou territoire d’Esterno, laquele terre je conquis de monsignour Jeham de Claron, chevalier, et part à la maison dou Temple d’Amancey, et doux jornaux de terre qui sient à la porte dou bourc de Monmaour, que l’on apele le cham des Barrates, et quatre jornaux de terre en la fin de Faie, et le prey de Biezvalon, et lou cham et le prez des Pontaz, et le pré de Cornat, qui part à Hugon, de Faie, et le pré à Borgier et le prez des Barrates, qui partent à Wachier, et Othenim et Jaquet, de Colens, et lour mas et lour tenemanz, et nuef chasalz à Colens, et XXIIII jornaux de terre en la fin de Colens, lesquex l’on appelle la terre es Barangiers, et la terre de la Fichelainne, qui siet ou territoire d’Esterno. Et toutes ces choses tien je en fié dou devantdit Jeham, mon signour, et quamque je ay, avoir ne puis je ne doy d’aluef en la chastelenie de Monmaour et es viles dessusdites. Et reconos que je tien encores en fié doudit Jeham, mon signour, quanque je ay et tien et puis avoir à tenir de part madame Nichole, ma fame, en la vile de Monmellon, ou territoire, ou finage et es appendises de ladite ville de Monmellon, en quelque chose qu’elles soient. Et je, ladite Nichole, recognos que lidiz Odes a cest fié fait per ma velonté et per mon exprès consentement, et le weil et le m’i consent et promet, per mon soiremant doné sus saint ewangiles, que je ne le rappeleray jemas ne ferai rappeller, ne n’iray encontre ne feray à aler. Et nous, officiaux de la court de Besançon, à la priere et à la requeste des devantdiz Odon et Nichole, avons mis en ces presantes lettres le seel de la court devantdite de Besançon, en tesmoignage de verité. Faites et données le lundi devant saint Andrey, l’an Nostre Signour corrant per mil CC septante et VIII, ou mois de novembre.